ગણતરીપૂર્વકનો ગુસ્સો એ ગુસ્સો હોતો નથી, એમાં ક્યાંક થોડુંક ડહાપણ પણ હોય છે. કોઈએ કંઈ અયોગ્ય કર્યું હોય ત્યારે આપણને થાય છે કે એના પર હવે ગુસ્સે થવું પડશે. એને ખખડાવવાની જરૂર છે. આવું કરીએ ત્યારે આપણા ગુસ્સા પાછળ કંઈક સારું કરવાની ગણતરી હોય છે. અવળી લાઇને ચડી ગયેલાને સીધી લાઇને લાવવાની વાત હોય છે. ગુસ્સો ક્યારેક કરો તો હજુ એને કોઈ ગંભીરતાથી લે. એ માણસ ગુસ્સે થાય નહીં હોં, એ ગુસ્સે થયો મતલબ કે એની વાતમાં કંઈક દમ હશે. ગુસ્સો પણ તમારી કક્ષા નક્કી કરે છે. દરરોજ અને વાતવાતમાં ગુસ્સે થનારા વિશે સરવાળે તો એમ જ કહેવાય છે કે, એને તો આદત પડી છે. તમારા ગુસ્સાને ગંભીરતાથી લેવામાં ન આવે ત્યારે માનજો કે તમારી ક્યાંક ભૂલ થાય છે.